Góðar atvinnuhorfur á og í nágrenni Akraness Á vef Verkalýðsfélags Akranes fjallaði Vilhjálmur Birgisson , formaður félagsins í vikunni um atvinnuhorfur og fjölda lausra starfa hjá nokkrum fyrirtækjum á og í nágrenni Akraness . Þar tínir hann til þau lausu störf sem vitað er að fyrirtæki á svæðinu þurfa að ráða mannskap í . “ Óhætt er að segja að það sé bjart yfir atvinnuhorfum hjá okkur Skagamönnum á næstu misserum . Mér reiknast til að það séu að skapast allt að 100 ný störf bæði hér á Akranesi og störf tengd stóriðjunni á Grundartangasvæðinu , ” segir Vilhjálmur . Hann segir að í desember sl. hafi Norðurál byrjað að ráða starfsmenn vegna lokaáfanga stækkunarinnar , en í þeim áfanga þurfti fyrirtækið að ráða á milli 50 og 60 nýja starfsmenn . Í dag á Norðurál eftir að ráða í kringum 30 þeirra og munu þær ráðningar fara fram í janúar og febrúar . Þegar stækkuninni er lokið er áætlað að starfsmenn Norðuráls verði í kringum 430 . Síðar í pistli sínum nefnir Vilhjálmur að Íslenska járnblendifélagið áætli að fjölga starfsmönnum um 35 vegna framleiðslu á sérefni sem nefnist FSM . Áætlað er að sú framleiðsla hefjist í febrúar 2008 . “ Einnig hafa forsvarsmenn HB Granda gefið það út að þeir hafi í hyggju að hefja beinabræðslu hér á Akranesi í það minnsta tímabundið , en sú starfsemi hefur verið í Reykjavík undanfarin ár . Við þessa tilfærslu munu einhver ný störf skapast í verksmiðjunni að nýju . ” Þá getur Vilhjálmur nýlegra fregna um fyrirhugaða aukningu sementsframleiðslu SV um allt að 50% sem þýðir að 6 ný störf munu skapast . Auk þess hafi ýmis fyrirtæki auglýst störf , svo sem Gámaþjónustan , Trésmiðjan Akur og fleiri . Eins og áður segir áætlar Vilhjálmur Birgisson að gera megi ráð fyrir allt að 100 nýjum störfum á svæðinu á næstu misserum .